《骏骨歌题龚开真迹》
清代·弘历

翠岩荆楚倜傥人，命蹇适丁兵燹时。晨炊夕爨屡不继，错莫墨燹无黔期。

作马聊以供日给，法如篆籀出秦斯。逆旅荒寂乏几榻，伏儿背上粗成之。

东郊瘦马见是卷，殑㱥支立骨倚皮。神气龙腾目电发，力甚矣惫意不羁。

干惟画肉早见诮，求诸曹霸无前为。想其赋意乃自况，一写磊砢含馀悲。

有如原宪贫非病，未遇武子癖且奇。伯仲连吟志珍重，后贤数辈留清词。

江村读杜乃束手，而我抚卷别有思。天闲之马多无万，水饮刍秣圉人司。

岂无诡衔并窃辔，筋埋肉胀日以滋。如此骏者困泥滓，畴则入告何由知。